《酬纪伯紫即送其之晋阳》
明代·杨思圣

大江势浩浩，南北错舆舱。往往异人出，结交在一言。

我家漳水异，子居白下门。素心各有托，意气自孤骞。

相逢长安陌，双眼望朝暾。长安多王侯，第宅若云屯。

绮筵罗珍食，朱缨驰华轩。宾从纷遝沓，附势如灼薰。

静交有吾徒，冥然绝世喧。不就唐生决，肯借金张援。

时时顾蓬径，樽酒共讨论。落日登高台，慷慨天为昏。

击筑声泪下，重招烈士魂。忽整晋阳驾，贻诗重玙璠。

以俪魏给事，无乃非其伦。感君安所赠，此意贵永敦。

作者简介：（1621—1664）明末清初直隶钜鹿人，字犹龙，号雪樵。顺治三年进士。入翰林，出为山西按察使，官至四川布政使。傅青主、孙夏峰、申盟均与之交往。有《且亭诗》。